Vermiste Limpopo-vrou se liggaam langs rivier gevindVenolia Skosana is in Limpopo vermoor. (Foto: Facebook / Venolia Skosana) Die ontbinde liggaam van ŉ 26-jarige vrou is Donderdag langs ŉ rivier in Khathazweni buite Hlogotlou in Polokwane, Limpopo, gevind. Venolia Skosana het op Oujaarsdag verdwyn nadat sy glo by ŉ partytjie ontvoer is. Sy is Saterdag reeds as vermis by die Hlogotlou-polisiestasie aangegee. ŉ 40-jarige man is Woensdagaand in verband met haar moord en ontvoering in hegtenis geneem en het Vrydag in die Nebo-landdroshof verskyn. Meer klagtes kan moontlik bygevoeg word namate die ondersoek ontvou. Dit is nie duidelik of Skosana die verdagte geken het nie. Lt.kol. Ntoane Masuku, provinsiale polisiekommissaris, het die gemeenskap bedank vir die waardevolle inligting wat hulle deurgaans aan die polisie deurgegee het. In ŉ afsonderlike voorval is die opgekapte liggaam van ŉ 35-jarige vrou Dinsdag in ŉ puttoilet in die Mukula-nedersetting gevind. Die nedersetting is in die Vhembe-distrik geleë. Kol. Malesela Ledwaba, polisiewoordvoerder, sê Avhurengwi Rambuda het kapwonde oor haar hele liggaam gehad en haar hand is ook by haar gewrig afgekap. Die hand is nie gevind nie. Sy is op 30 Desember vir die laaste keer by haar huis in Mukula gesien. Haar liggaam is Dinsdagaand deur ŉ familielid aangetref. Sy was in ŉ kombers toegedraai en op die sitplek van ŉ puttoilet geplaas. Die puttoilet was nie in gebruik nie. Die polisie het intussen gevra dat Azwimpheleli Mashau hom by die naaste polisiestasie aanmeld om die polisie in hul ondersoek by te staan. Ledwaba het nie verder daaroor uitgebrei nie. Niemand is al in verband met die voorval in hegtenis geneem nie.